*Projekts*

**LATVIJAS REPUBLIKAS MINISTRU KABINETS**

2015. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Noteikumi par zaudējumiem, kas rodas, nodrošinot piekļuvi publiskajiem ūdeņiem un īpaši aizsargājamām dabas teritorijām, zaudējumu atlīdzības veidu, apmēru, aprēķināšanas un samaksas kārtību**

Izdoti saskaņā ar [Aizsargjoslu likuma](http://likumi.lv/ta/id/42348-aizsargjoslu-likums) [36.panta](http://likumi.lv/ta/id/42348-aizsargjoslu-likums#p36) piekto daļu un

Zemes pārvaldības likuma 13.panta pirmās daļas 2.punktu.

**I. Vispārīgais jautājums**

1. Noteikumi nosaka kārtību, kādā nosaka zaudējumu atlīdzības veidu un apmēru, kā arī aprēķina un izmaksā atlīdzību par zaudējumiem, kas saistīti ar vietējās pašvaldības teritorijas plānojumā noteiktajiem īpašuma lietošanas tiesību aprobežojumiem, lai nodrošinātu piekļuvi iekšzemes publiskajiem ūdeņiem, īpaši aizsargājamām dabas teritorijām un pludmalei Baltijas jūras un Rīgas jūras līča piekrastes aizsargjoslā, un gājēju ceļu ierīkošanu.

**II. Zaudējumu atlīdzības veids**

1. Ja teritorijas plānojumā noteiktais aprobežojums nekustamā īpašuma īpašniekam (turpmāk – īpašnieks) ir radījis zaudējumus, īpašniekam ir tiesības vērsties vietējā pašvaldībā, lai saņemtu vienreizēju zaudējumu atlīdzību:
   1. par īpašuma lietošanas tiesību aprobežojumu;
   2. par gājēju ceļa ierīkošanu.
2. Zaudējumus neatlīdzina valsts vai pašvaldību institūcijām un valsts vai pašvaldību kapitālsabiedrībām.

**III. Zaudējumu atlīdzības apmēra aprēķināšana un samaksas kārtība**

1. Īpašnieks, lai saņemtu atlīdzību par 2.1. un 2.2. apakšpunktā noteiktajiem zaudējumiem, pēc šī aprobežojuma spēkā stāšanās, iesniedz vietējā pašvaldībā iesniegumu. Ja nekustamais īpašums ir kopīpašumā, visi kopīpašnieki par zaudējumu atlīdzību iesniedz vienu iesniegumu. Iesniegumā norāda:
   1. tās zemes vienības kadastra apzīmējumu, uz kuras ir ierīkots gājēju ceļš;
   2. īpašniekam radītos zaudējumus, pievienojot pamatojošus dokumentus.
2. Pamatojoties uz šo noteikumu 4.punktā minēto iesniegumu, vietējā pašvaldība pieņem lēmumu par īpašnieka tiesībām uz 2.1. un 2.2.apakšpunktos minēto zaudējumu atlīdzību un aprēķina tās apmēru. Divu mēnešu laikā pēc lēmuma pieņemšanas zaudējumu atlīdzību izmaksā īpašniekam.
3. Atlīdzību par 2.1.apakšpunktā minētajiem zaudējumiem nosaka par gājēju ceļa aizņemto platību, kadastrālās vērtības apmērā, kas ir spēkā šo noteikumu 5. vai 9.punktā minētā lēmuma pieņemšanas dienā.
4. Šo noteikumu 2.2.apakšpunktā minētos zaudējumus atlīdzina, pamatojoties uz 4.punktā minētajam iesniegumam pievienotajiem dokumentiem un 10.punktā minētā līguma nosacījumiem, ja tāds ir bijis noslēgts.
5. Ja vietējā pašvaldība un īpašnieks nevar vienoties par zaudējumu apmēru, kas balstīts uz attiecīgiem pamatojošiem dokumentiem, īpašniekam ir tiesības vērsties tiesā civiltiesiskā kārtībā par zaudējumu atlīdzības apmēru.

**IV. Gājēju ceļa ierīkošana un apsaimniekošana**

1. Ja vietējās pašvaldības teritorijas plānojumā paredzēts piekļuves ceļš, bet dabā tas nepastāv, pašvaldība pēc savas vai citas ieinteresētas personas iniciatīvas pieņem lēmumu par gājēju ceļa ierīkošanu. Par pieņemto lēmumu pašvaldība informē īpašnieku vai īpašniekus, kuru īpašumus skar ceļa trase.
2. Triju mēnešu laikā pēc šo noteikumu 9.punktā minētā lēmuma pieņemšanas vietējā pašvaldība noslēdz līgumu ar īpašnieku par gājēju ceļa ierīkošanu. Līgumā iekļauj vismaz šādus punktus:
   1. paredzētā ceļa trase un platība;
   2. ceļa ierīkošanas darbu veicējs;
   3. darbu izpildes laiks;
   4. darbu finansējuma veids un apmaksas kārtība.
3. Ja šo noteikumu 10.punktā minētajā termiņā vietējā pašvaldība un īpašnieks nevar vienoties par līguma nosacījumiem, vietējā pašvaldība pieņem lēmumu par gājēju ceļa ierīkošanas uzsākšanu bez īpašnieka piekrišanas un par pieņemto lēmumu informē īpašnieku. Īpašniekam ir tiesības pašvaldības lēmumu apstrīdēt un pārsūdzēt administratīvā procesa noteiktajā kārtībā.
4. Ja 11.punktā minētais pašvaldības lēmums ir stājies spēkā, pašvaldība uzsāk gājēju ceļa ierīkošanu.
5. Pēc ceļa ierīkošanas šo noteikumu 11.punktā minētajā gadījumā, īpašnieks var pieprasīt pašvaldībai atlīdzību 4.punktā noteiktajā kārtībā.
6. Par gājēju ceļa apsaimniekošanas veidu un kārtību īpašnieks un pašvaldība noslēdz atsevišķu vienošanos. Apsaimniekošanas nosacījumus var iekļaut šo noteikumu 10.punktā minētā līguma ietvaros.

**V. Noslēguma jautājumi**

1. Atzīt par spēku zaudējušiem Ministru kabineta 2010.gada 26.janvāra noteikumus Nr.85 “Kārtība, kādā nosaka zaudējumu atlīdzības veidu un apmēru, kā arī aprēķina zaudējumus, kas saistīti ar gājēju celiņu ierīkošanu un īpašuma lietošanas tiesību aprobežojumu Baltijas jūras un Rīgas jūras līča piekrastes aizsargjoslā”. (Latvijas Vēstnesis, 2010, 19. nr.).
2. Gājēju ceļiem, kas līdz šo noteikumu spēkā stāšanās dienai noteikti vietējās pašvaldības teritorijas plānojumos atbilstoši [Aizsargjoslu likuma](http://likumi.lv/ta/id/42348-aizsargjoslu-likums) [36.panta](http://likumi.lv/ta/id/42348-aizsargjoslu-likums#p36) piektajai daļai un Zemes pārvaldības likuma 6.panta pirmajai daļai, šo noteikumu prasības piemēro, ja īpašnieks zaudējumu atlīdzību nav saņēmis līdz šo noteikumu spēkā stāšanās dienai.
3. Pēc īpašuma tiesību pārejas citai personai 2.1.apakšpunktā minētos zaudējumus neatlīdzina, ja pašvaldība tos ir atlīdzinājusi iepriekšējam īpašniekam.
4. Vienošanās, kas ir noslēgtas atbilstoši Ministru kabineta 2010.gada 26.janvāra noteikumiem Nr.85 “Kārtība, kādā nosaka zaudējumu atlīdzības veidu un apmēru, kā arī aprēķina zaudējumus, kas saistīti ar gājēju celiņu ierīkošanu un īpašuma lietošanas tiesību aprobežojumu Baltijas jūras un Rīgas jūras līča piekrastes aizsargjoslā”, un administratīvie akti, kas izdoti uz šo noteikumu pamata, ir spēkā šajos dokumentos noteikto laika periodu.

Ministru prezidente L. Straujuma

Vides aizsardzības un reģionālās attīstības ministrs K.Gerhards

Iesniedzējs:

Vides aizsardzības un reģionālās attīstības ministrs K.Gerhards

Vīza:

Valsts sekretārs G.Puķītis

17.08.2015. 11:02

735

I.Tapiņa

66016519, [inga.tapina@varam.gov.lv](mailto:inga.tapina@varam.gov.lv)